钦定古今图书集成/理学汇编/学行典/第272卷 > 钱谷
## 钦定古今图书集成/理学汇编/学行典/第272卷 > 钱谷

按《明外史隐逸传》：“钱谷，字叔宝，吴县人。少孤贫失学，
长自砺，欲读书，而家无书可读，则受业文徵明门下，
尽读其架上书，间点染为绘事，大得前辈沈、周笔意，
由是名日起，过从者屦相接。而谷雅不善治家，家益贫，其嗜书益甚。闻客有善书，虽病必强起借读，手自
缮写，几至连屋。所编辑有《三国文类》《南北史摭言》《隐
逸集》《长洲志》《三刺史诗》《续吴都文粹》”，又裒集吴中先
贤悉为之像，手录其志，传而联缀之。一室中琳琅照
座，下及几榻，亦必摹勒宋元名人手迹，婆娑把玩，以
自愉快。性复劲直，不能容人，所交士大夫皆能藐之
以气，稍不当意，拂衣径去，竟以布衣终。有子允治，字
功甫，贫而好学，酷似其父，年八十馀犹映日抄书。既
卒无后，其父子所著书遂皆散佚。与谷同受业征明
者，有陈淳居节。